Bratislava 3. decembra (TASR) - Životy dvoch ľudí a zranenia piatich osôb si vyžiadali požiare od 26. novembra do 2. decembra 2007. Celkovo vzniklo na území SR 125 požiarov, ktorými bola spôsobená priama materiálna škoda predbežne vyčíslená na 25,2 milióna Sk. Uchránené hodnoty boli vyčíslené na 239,2 milióna Sk.
Od 1. januára do 2. decembra 2007 došlo na území SR k 13 609 požiarom, ktorými bola spôsobená priama materiálna škoda predbežne vyčíslená na 1,341 miliardy korún. Celkovo bolo 47 osôb usmrtených a 199 zranených. V porovnaní s rovnakým obdobím roku 2006 je počet požiarov v tomto roku vyšší o 3912 a priama materiálna škoda je vyššia o 573,8 milióna Sk. Počet usmrtených narástol o tri osoby a zranených osôb je o 25 viac ako vlani.
TASR o tom dnes informovala Alena Bučeková, hovorkyňa Hasičského a záchranného zboru.